Krieketbaas se ouers toegesluit oor maskersOudprofessore Corinne en Herman Strydom is in hegtenis geneem omdat hulle sonder maskers gaan stap het. (Foto: Verskaf) Twee oudprofessore van Potchefstroom in Noordwes is Vrydagmiddag in Durban-Noord in hegtenis geneem omdat hulle sonder hulle maskers gestap het. Proff. Herman Strydom (71) en sy vrou, Corinne (67), het verlede week by hul seun, Heinrich, baas van die Dolphins-krieketspan, en sy vrou, Gerna, gekuier om hulle kleindogter, Leah, te ontmoet. Leah is drie weke gelede gebore en is die egpaar se eersteling. Herman vertel aan Maroela Media dat hy en sy vrou Vrydagmiddag ’n entjie in ’n “stil straat” gaan stap het. In gedagte, sê hy, het hulle nie hul maskers aangehad toe polisie hulle op die hoek van Old Mill- en Adelaide Tamboweg voorkeer nie. “Daar was nie ’n mens in sig nie. Skielik het ’n polisievoertuig langs ons stilgehou en twee vroue het uitgeklim. Hulle het gevra waar ons maskers is. “Ons het dit dadelik uit ons sakke gehaal en opgesit,” sê Herman. Hy sê die polisiebeamptes het egter nie in ’n verduideliking of verskoning belanggestel nie. “Ons is in ’n vol vangwa ingebondel en na die polisiestasie geneem. “Ek het kalm gebly want het geweet dat dit nie sou help om ons teë te sit nie. Ek was egter baie ontsteld.” Volgens Herman was die vangwa uiters vuil en daar was geen sosiale afstand nie. Boonop loop die Strydoms weens hul ouderdom ’n verhoogde risiko sou hulle die koronavirus opdoen. By die polisiestasie is Herman saam met ander mans in ’n sel geprop terwyl Corinne in ’n kantoor moes sit. Corinne het daarin geslaag om foto’s te neem en haar seun te kontak voordat polisiebeamptes haar selfoon gevat het. “Jy kan sommer sien daai selle was in 100 jaar nog nie skoongemaak nie,” sê Herman. Hy vertel dat hulle bykans vier uur, van 14:00 tot ongeveer 17:30, aangehou is. Weens ’n kragonderbreking kon hulle nie die vrylatingsfooi betaal nie en moet hulle later die maand terugkeer Durban toe om in die hof te verskyn. Die Strydoms saam met hulle seun Heinrich, baas van die Dolphins-krieketspan in Durban-Noord. (Foto: Verskaf) “Dit was ’n baie slegte ervaring en nou lê dit ook nog voor,” sê Herman. Die egpaar sê dit gaan egter baie goed met hulle en dat hulle darem al oor die gebeure lag. “Wat kan ’n mens anders doen as lag?” sê Heinrich. “Ek is dankbaar dat die nagmerrie-ervaring nie erger uitgedraai het nie en dat my ouers die situasie as ’n avontuur kon beleef – met ’n baie goeie sin vir humor.”